Peti amandman Ustava i obrana prava građana (5/8/02) - 2002-04-02
'Taking the Fifth' - česta obrana za one kojima bi, pod sudskom prisegom, štetio vlastiti iskaz
Propast divovske energetske kompanije istražuju brojne savezne agencije i kongresni odbori. Dok su pojedini članovi uprave ove kompanije pristali svjedočiti, drugi su se pozvali na Peti amandman američkog Ustava, na temelju kojega nisu morali svjedočiti. Carol Castiel pripremila je prilog o Petom amandmanu, njegovom značenju i njegovoj jedinstvenosti u američkom političkom sustavu. Mary Cheh, profesorica prava na sveučilištu Georgetown, objašnjava da je Peti amandman usvojen prije dvjesto godina u okviru Povelje o pravima, te da predstavlja popis sloboda pojedinca, kojemu je cilj spriječiti vladu da zloupotrebljava vlast. Prema njenim riječima, mnoge od mjera zaštite prava pojednica iz Povelje o pravima odnose se na prava optuženika u kaznenim slučajevima, a peti amandman daje pojedincu pravo da odbije svjedočiti, ukoliko bi time sam sebe inkriminirao. Profesorica Chech objašnjava zašto ljudi posežu za petim amandmanom. "U Sjedinjenim Državama pravosudni se sustav temelji na optuživanju, u kojem vlada mora predstaviti svoje optužbe protiv optuženika, a on u tome ne mora ni na koji način pomoći. Stoga se ljudi pozivaju na peti amandman čak i kada su krivi, kao što se pozivaju i na druga prava, iako su krivi. U ovoj zemlji, također, nitko nema pravo pretražiti vaš dom bez opravdanog razloga. Ako odbijete pristati na policijski pretres, vjerojatno postoji nešto što krijete. Možda i jest tako, no policija svejedno ne smije pretražiti vašu kuću bez naloga za pretres. Sukladno tomu, nitko nema prava 'pretraživati vaše pamćenje' niti iz vas izvlačiti dokaze koje bi vas mogli odvesti u zatvor." U svojoj srži, peti amandman jamči pojednicu da ga nitko ne može natjerati da svjedoči protiv sebe u kaznenom postupku. To pravo obuhvaća i druge službene postupke, kao što je svjedočenje bivšeg glavnog direktora Enrona Kennetha Laya pred kongresnim odborom. Robert Weisberg, profesor prava sa sveučilišta Stanford, priznaje da takvo ustavno jamstvo može zaštititi i krivce, ali kaže da je to cijena koju se isplati platiti kako bi se zaštitio opći integritet američkog pravosuđa. Zaštita sloboda pojednica, čak i na račun sudskog postupka, osobina je koja razlikuje američki politički sustav od drugih ustavnih demokracija – kaže profesorica Chech. Ona smatra da na činjenicu što su u Americi naglašena prava pojedinca, treba gledati kroz prizmu činjenice da je Amerika bila britanska kolonija: "Mi imamo vrlo jak osjećaj individualnosti i individualnih sloboda, kao i pojačani strah od opresije i kontrole od strane vlade. Taj jak osjećaj individualnosti i prava pojedinca posebno je naglašen u kaznenim postupcima koje vlada vodi protiv pojedinca, i to već od prvih dana ove zemlje, jer je oduvijek postojala bojazan da bi vlada mogla zlorabiti svoje ovlasti. Mislim da smo razvili stav da je pojedinac ključ sreće i da ovlasti vlade treba strogo ograničavati i kontrolirati." Kao i profesor Weisberg, i profesorica Chech ocjenjuje da američki sustav možda pretjerano štiti prava pojedinca, no vjeruje da je bolje da deset krivih bude oslobođeno, nego da jedna nevina osoba završi u zatvoru. Iako zbog petog amandmana, država ne može natjerati pojedinca da svjedoči protiv samog sebe,ona ipak ima na raspolaganju druge mehanizme u potrazi za istinom. Aludirajući na slučaj , profesor Weisberg kaže da postoji velika količina nezaštićenih dokaza, kao što su razni dokumenti u pismenom obliku i iskazi svjedoka, na temelju kojih se može sastaviti jak dokazni materijal protiv branjenika. "Postoji velika količina dokaza. Može se sastojati od iskaza ljudi, koji su bili nevini svjedoci kažnjivog ponašanja. Oni će u svojim svjedočenjima reći: “Vidio sam osobu X kako uništava dokumente i čuo sam kada je rekla – bolje da uništimo dokumente, nego da ih nađu istražitelji.” Takvi iskazi često dolaze od nevinih ljudi, koji nemaju od čega strahovati, ali mogu doći i od manje važnih osoba u kompaniji, koji će za svoje svjedočenje dobiti imunitet. Isto tako, treba istaknuti da, pogotovo u složenim financijskim slučajevima poput Enrona, postoji velika količina dokaznog materijala u pismenom obliku, koji neće biti zaštićeni na temelju petog amandmana." Peti amandman Ustava štiti nevine, a ponekad i krive od samo-optuživanja. No, povijest je pokazala da oblici zaštite, kao što je peti amandman, ne samo da promiču pravdu, već i čuvaju slobode pojedinaca, koje su integralni dio američke ustavne demokracije.